Πρόταση 13ης οδηγίας του Ευρωπαϊκού Κοινοβουλίου και του Συμβουλίου στον τομέα του δικαίου των εταιρειών σχετικά με τις δημόσιες προσφορές εξαγοράς (96/C 162/05) (Κείμενο που παρουσιάζει ενδιαφέρον για τον ΕΟΧ) COM(95) 655 τελικό - 95/0341(COD)

(Υποβληθείσα από την Επιτροπή στις 7 Φεβρουαρίου 1996)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 54,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Εκτιμώντας:

ότι είναι απαραίτητο να επέλθει συντονισμός ορισμένων εγγυήσεων που απαιτούνται στα κράτη μέλη από τις εταιρείες κατά την έννοια του άρθρου 58 δεύτερο εδάφιο της συνθήκης για την προστασία των συμφερόντων τόσο των εταίρων όσο και των τρίτων, ώστε οι εγγυήσεις αυτές να καταστούν ισοδύναμες σε ολόκληρη την Κοινότητα 7

ότι είναι απαραίτητο να προστατευθούν τα συμφέροντα των μετόχων εταιρειών που διέπονται από το δίκαιο ενός κράτους μέλους όταν οι εταιρείες αυτές αποτελούν αντικείμενο δημόσιας προσφοράς εξαγοράς ή ανάληψης του ελέγχου και οι τίτλοι τους είναι διαπραγματεύσιμοι σε μια επίσημη αγορά κατά την έννοια της παρούσας οδηγίας 7

ότι μόνο η λήψη μέτρων σε κοινοτικό επίπεδο μπορεί να εξασφαλίσει ένα ικανοποιητικό επίπεδο προστασίας των μετόχων σε όλη την Ευρωπαϊκή Ένωση και να καθορίσει τις ελάχιστες κατευθυντήριες γραμμές που πρέπει να εφαρμόζονται κατά τη διαδικασία δημόσιας προσφοράς εξαγοράς 7

ότι τα κράτη μέλη από μόνα τους δεν δύνανται να εξασφαλίσουν το ίδιο επίπεδο προστασίας ιδιαίτερα στην περίπτωση διασυνοριακών εξαγορών ή αποκτήσεων ελέγχου 7

ότι η θέσπιση μιας οδηγίας αποτελεί την κατάλληλη διαδικασία για τον καθορισμό ενός πλαισίου το οποίο θα αποτελείται από συγκεκριμένες κοινές αρχές και περιορισμένο αριθμό γενικών υποχρεώσεων, τις οποίες τα κράτη μέλη καλούνται να εφαρμόζουν μέσω λεπτομερέστερων κανόνων σύμφωνα με τα εθνικά τους συστήματα και τις συνήθεις πρακτικές τους 7

ότι τα κράτη μέλη πρέπει να λαμβάνουν τα αναγκαία μέτρα για την προστασία των μειοψηφούντων μετόχων μετά την απόκτηση του ελέγχου της εταιρείας τους 7 ότι μια τέτοια προστασία μπορεί να διασφαλισθεί είτε υποχρεώνοντας το πρόσωπο το οποίο έχει αποκτήσει τον έλεγχο μιας εταιρείας να υποβάλει προσφορά σε όλους τους μετόχους για το σύνολο ή σημαντικό μέρος των συμμετοχών τους είτε με άλλα μέσα τα οποία επιτυγχάνουν το στόχο ισοδυνάμου τουλάχιστον προστασίας των μειοψηφούντων μετόχων 7

ότι τα κράτη μέλη ορίζουν την ή τις αρχές που εποπτεύουν όλες τις πλευρές της προσφοράς και εξασφαλίζουν ότι τα μέρη που ενέχονται σε δημόσιες προσφορές εξαγοράς συμμορφώνονται με τους κανόνες που θεσπίζονται βάσει της παρούσας οδηγίας 7 ότι οι διάφορες αρχές πρέπει να συνεργάζονται μεταξύ τους 7

ότι πρέπει να ενθαρρύνεται ο εκούσιος έλεγχος που ασκείται από αυτόνομα όργανα ούτως ώστε να αποφεύγεται η προσφυγή σε διοικητική ή δικαστική επίλυση των διαφορών 7

ότι για να μειωθούν οι διενέργειες πράξεων από κατόχους εμπιστευτικών πληροφοριών, οι προσφέροντες πρέπει να ανακοινώνουν το συντομότερο δυνατό την πρόθεσή τους για υποβολή προσφοράς και να ενημερώνουν την εποπτική αρχή καθώς και το διοικητικό ή διαχειριστικό όργανο της υπό εξαγορά εταιρείας πριν από τη δημοσίευση της προσφοράς 7

ότι οι αποδέκτες μιας δημόσιας προσφοράς της αγοράς πρέπει να ενημερώνονται κατάλληλα για τους όρους της προσφοράς μέσω ενός εγγράφου προσφοράς 7

ότι είναι απαραίτητο να τίθεται χρονικός περιορισμός στις δημόσιες προσφορές εξαγοράς 7

ότι, για να μπορούν να ασκούν τα καθήκοντά τους με ικανοποιητικό τρόπο, οι εποπτικές αρχές πρέπει να μπορούν ανά πάσα στιγμή να ζητούν από τα μέρη που ενέχονται στην προσφορά να παρέχουν σχετικές πληροφορίες 7

ότι για να αποφευχθούν οι πράξεις που μπορεί να οδηγήσουν σε ματαίωση της προσφοράς πρέπει να περιοριστούν οι εξουσίες του διοικητικού ή διαχειριστικού οργάνου της υπό εξαγορά εταιρείας όσον αφορά τη διενέργεια ορισμένων πράξεων εξαιρετικού χαρακτήρα 7

ότι το διοικητικό ή διαχειριστικό όργανο της υπό εξαγορά εταιρείας πρέπει να δημοσιεύει ένα έγγραφο στο οποίο να περιέχεται η αιτιολογημένη γνώμη του επί της προσφοράς 7

ότι είναι απαραίτητο να μεριμνούν τα κράτη μέλη για τη θέση σε ισχύ κανόνων οι οποίοι να καλύπτουν τις περιπτώσεις κατά τις οποίες μπορεί να ανακληθεί ή να κηρυχθεί άκυρη μια προσφορά μετά τη δημοσίευση του εγγράφου προσφοράς, το δικαίωμα του προσφέροντος να αναθεωρεί την προσφορά του, τη δυνατότητα ύπαρξης ανταγωνιστικών προσφορών για τους τίτλους μιας εταιρείας που λειτουργούν προς όφελος των μετόχων της και τη δημοσίευση του αποτελέσματος της προσφοράς,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Πεδίο εφαρμογής

Τα μέτρα συντονισμού που ορίζονται από την παρούσα οδηγία αφορούν τις νομοθετικές, κανονιστικές και διοικητικές διατάξεις ή άλλου είδους μηχανισμούς ή ρυθμίσεις των κρατών μελών σχετικά με τις δημόσιες προσφορές εξαγοράς και τις άλλες γενικές προσφορές για την απόκτηση τίτλων εταιρείας διεπόμενης από το δίκαιο κράτους μέλους, εφόσον το σύνολο ή μέρος των τίτλων αυτών έχει εισαχθεί σε ένα ή σε περισσότερα κράτη μέλη σε χρηματιστήριο που υπόκειται σε ρυθμίσεις, τελεί υπό την εποπτεία αρχών που αναγνωρίζονται από δημόσιες αρχές, λειτουργεί κανονικά και είναι άμεσα ή έμμεσα προσιτό στο κοινό.

Άρθρο 2

Ορισμοί

Για τους σκοπούς της παρούσας οδηγίας:

- ως «δημόσια προσφορά εξαγοράς», «προσφορά» νοείται προσφορά απευθυνόμενη στους κατόχους τίτλων μιας εταιρείας για την απόκτηση του συνόλου ή μέρους των τίτλων αυτών αντί καταβολής τιμήματος τοις μετρητοίς ή/και μέσω ανταλλαγής με άλλους τίτλους. Μια «προσφορά» μπορεί να είναι αναγκαστική, εφόσον το προβλέπουν τα κράτη μέλη για την προστασία της μειοψηφίας ή εκούσια 7

- ως «υπό εξαγορά εταιρεία» νοείται κάθε φυσικό ή νομικό πρόσωπο δημοσίου ή ιδιωτικού δικαίου του οποίου οι τίτλοι αποτελούν αντικείμενο προσφοράς 7

- ως «προσφέρων» νοείται κάθε φυσικό ή νομικό πρόσωπο δημοσίου ή ιδιωτικού δικαίου που προβαίνει σε προσφορά 7

- ως «τίτλοι» νοούνται οι κινητές αξίες που ενσωματώνουν δικαιώματα ψήφου σε μια εταιρεία ή επιτρέπουν την απόκτηση κινητών αξιών που παρέχουν παρόμοια δικαιώματα 7

- ως «μέρη της προσφοράς» νοούνται ο προσφέρων, τα μέλη του διοικητικού ή διαχειριστικού οργάνου της προσφέρουσας εταιρείας, οι αποδέκτες της προσφοράς και τα μέλη του διοικητικού ή διαχειριστικού οργάνου της υπό εξαγορά εταιρείας.

Άρθρο 3

Προστασία της μειοψηφίας

1. Εάν φυσικό ή νομικό πρόσωπο το οποίο έχει στην κατοχή του τίτλους που, προστιθέμενοι σε ήδη υπάρχουσες συμμετοχές, του παρέχουν δεδομένο ποσοστό δικαιωμάτων ψήφου σε μια από τις εταιρείες που αναφέρονται στο άρθρο 1, με το οποίο αποκτά τον έλεγχο της εταιρείας, τα κράτη μέλη μεριμνούν για τη θέση σε ισχύ κανόνων ή άλλων μηχανισμών ή ρυθμίσεων που είτε υποχρεώνουν το πρόσωπο αυτό να προβεί σε δημόσια προσφορά εξαγοράς σύμφωνα με το άρθρο 10 είτε προβλέπουν άλλα πρόσφορα και τουλάχιστον ισοδύναμα μέσα για την προστασία της μειοψηφίας της εταιρείας αυτής.

2. Για τους σκοπούς της παραγράφου 1, το ποσοστό των δικαιωμάτων ψήφου που παρέχει τον έλεγχο της εταιρείας και ο τρόπος υπολογισμού του προσδιορίζονται από τη νομοθεσία του κράτους μέλους της αρμόδιας εποπτικής αρχής.

Άρθρο 4

Εποπτική αρχή

1. Τα κράτη μέλη ορίζουν την ή τις αρχές που εποπτεύουν όλες τις πλευρές της δημόσιας προσφοράς. Οι αρχές που ορίζονται κατ' αυτόν τον τρόπο μπορούν να περιλαμβάνουν ενώσεις ή ιδιωτικούς οργανισμούς. Τα κράτη μέλη ενημερώνουν την Επιτροπή σχετικά με την ανάθεση καθηκόντων σ' αυτές τις ενώσεις και οργανισμούς και διευκρινίζουν όλες τις κατανομές αρμοδιοτήτων μεταξύ τους.

2. Η αρμόδια για την εποπτεία της προσφοράς αρχή είναι εκείνη του κράτους μέλους στο οποίο η υπό εξαγορά εταιρεία έχει την έδρα της, εφόσον οι τίτλοι της εταιρείας είναι εισηγμένοι σε επίσημη αγορά αυτού του κράτους μέλους. Ειδάλλως, η αρμόδια αρχή είναι εκείνη του κράτους μέλους στην επίσημη αγορά του οποίου οι τίτλοι της εταιρείας εισήχθησαν για πρώτη φορά προς διαπραγμάτευση και αποτελούν ακόμα αντικείμενο διαπραγμάτευσης.

3. Με την επιφύλαξη της τήρησης των κανόνων επαγγελματικού απορρήτου, οι αρμόδιες αρχές των κρατών μελών εξασφαλίζουν την απαραίτητη μεταξύ τους συνεργασία για την εκπλήρωση της αποστολής τους και ανταλλάσσουν, προς το σκοπό αυτό, όλες τις απαιτούμενες πληροφορίες.

4. Οι εποπτικές αρχές έχουν όλες τις εξουσίες που είναι αναγκαίες για την άσκηση των καθηκόντων τους, περιλαμβανομένης της ευθύνης για τη συμμόρφωση των μερών της προσφοράς με τις υποχρεώσεις που απορρέουν από την παρούσα οδηγία. Επιπλέον, τα κράτη μέλη μπορούν να προβλέπουν ότι οι εποπτικές αρχές τους επιτρέπουν, βάσει αιτιολογημένης απόφασης, παρεκκλίσεις από τους κανόνες που θεσπίζονται από την παρούσα οδηγία, εφόσον, οι παρεκκλίσεις αυτές είναι σύμφωνες με τις αρχές του άρθρου 5.

5. Η παρούσα οδηγία δεν θίγει τη δυνατότητα που τυχόν έχουν τα δικαστήρια σε κάποιο κράτος μέλος να μην εξετάζουν διαφορές που έχουν σχέση με προσφορές εξαγοράς και να αποφαίνονται για το εάν η διαδικασία που αφορά τις εν λόγω διαφορές επηρεάζει το αποτέλεσμα της προσφοράς, υπό την προϋπόθεση ότι το θιγόμενο μέρος έχει στη διάθεσή του επαρκή μέσα προστασίας, είτε μέσω διαδικασίας προσφυγής την οποία κινεί η εποπτική αρχή είτε μέσω του δικαιώματος άσκησης αγωγής για αποζημίωση ενώπιον των δικαστηρίων.

Άρθρο 5

Γενικές αρχές

1. Για τους σκοπούς της παρούσας οδηγίας, τα κράτη μέλη μεριμνούν ώστε οι κανόνες ή οι άλλες ρυθμίσεις, που τίθενται σε ισχύ βάσει αυτής, τηρούν τις ακόλουθες αρχές:

α) όλοι οι κάτοχοι τίτλων της υπό εξαγορά εταιρείας που βρίσκονται υπό παρόμοιες συνθήκες τυγχάνουν ίσης μεταχείρισης 7

β) οι αποδέκτες της προσφοράς πρέπει να διαθέτουν επαρκή χρόνο και πληροφορίες προκειμένου να μπορούν να αποφασίζουν έχοντας πλήρη γνώση της προσφοράς 7

γ) το διοικητικό ή διαχειριστικό όργανο της υπό εξαγορά εταιρείας ενεργεί προς το συμφέρον της εταιρείας στο σύνολό της 7

δ) δεν επιτρέπεται η δημιουργία στρεβλώσεων στις αγορές των τίτλων της υπό εξαγορά εταιρείας, της προσφέρουσας εταιρείας ή οποιασδήποτε εταιρείας που ενέχεται στην προσφορά 7

ε) η άσκηση των δραστηριοτήτων της υπό εξαγορά εταιρείας δεν πρέπει να παρακωλύεται, λόγω προσφοράς για την απόκτηση των τίτλων της, πέρα από ένα εύλογο χρονικό διάστημα.

2. Προκειμένου να επιτύχουν το στόχο που ορίζεται στην παράγραφο 1, τα κράτη μέλη μεριμνούν για τη θέση σε ισχύ κανόνων που εξασφαλίζουν τις ελάχιστες απαιτήσεις που προβλέπονται στα επόμενα άρθρα.

Άρθρο 6

Πληροφόρηση

1. Τα κράτη μέλη μεριμνούν για τη θέση σε ισχύ κανόνων που απαιτούν τη δημοσίευση της απόφασης προσφοράς και την ενημέρωση της εποπτικής αρχής και του διοικητικού ή διαχειριστικού οργάνου της υπό εξαγορά εταιρείας σχετικά με την απόφαση αυτή πριν από τη δημοσίευσή της.

2. Τα κράτη μέλη μεριμνούν για τη θέση σε ισχύ κανόνων που απαιτούν από τον προσφέροντα να καταρτίσει και να δημοσιεύσει έγκαιρα έγγραφο προσφοράς, το οποίο πρέπει να περιέχει τις πληροφορίες που είναι αναγκαίες στους αποδέκτες της προσφοράς για να μορφώσουν την απαιτούμενη για τη λήψη απόφασης γνώμη. Ο προσφέρων οφείλει να διαβιβάσει το έγγραφο προσφοράς στην εποπτική αρχή πριν από τη δημοσίευσή του.

3. Οι κανόνες αυτοί προβλέπουν ότι το έγγραφο προσφοράς περιέχει τουλάχιστον τις ακόλουθες πληροφορίες:

- όρους της προσφοράς,

- ταυτότητα του προσφέροντος ή, εάν ο προσφέρων είναι εταιρεία, μορφή, επωνυμία και έδρα της εταιρείας,

- τίτλους ή κατηγορία(ες) τίτλων που αποτελούν αντικείμενο της προσφοράς,

- για κάθε τίτλο ή κατηγορία τίτλων, προσφερόμενη αντιπαροχή και βάση αποτίμησης που χρησιμοποιείται για τον προσδιορισμό της, καθώς και τρόπος καταβολής της,

- μέγιστα και ελάχιστα ποσοστά ή ποσότητες τίτλων που αναλαμβάνει να αποκτήσει ο προσφέρων,

- λεπτομερή αναφορά ενδεχόμενων μεριδίων που ήδη κατέχει ο προσφέρων στην υπό εξαγορά εταιρεία,

- τυχόν αιρέσεις υπό τις οποίες γίνεται η προσφορά,

- προθέσεις του προσφέροντος σχετικά με τις μελλοντικές δραστηριότητες και υποχρεώσεις της υπό εξαγορά εταιρείας, την αποσχόληση του προσωπικού της και τα διοικητικά στελέχη της,

- περίοδο αποδοχής της προσφοράς, η οποία δεν μπορεί να είναι κατώτερη των τεσσάρων εβδομάδων ούτε ανώτερη των δέκα από την ημερομηνία δημοσίευσης του εγγράφου προσφοράς,

- εάν η αντιπαροχή περιλαμβάνει τίτλους, πληροφορίες σχετικά με τους τίτλους αυτούς.

4. Τα κράτη μέλη μεριμνούν για τη θέση σε ισχύ κανόνων που εξασφαλίζουν ότι τα μέρη της προσφοράς παρέχουν ανά πάσα στιγμή στην εποπτική αρχή και μετά από αίτησή της, όλες τις πληροφορίες που έχουν στη διάθεσή τους σχετικά με την προσφορά και τις οποίες η εποπτική αρχή θεωρεί αναγκαίες για την εκτέλεση την καθηκόντων της.

Άρθρο 7

Δημοσιότητα

1. Τα κράτη μέλη μεριμνούν για τη θέση σε ισχύ κανόνων για τη δημοσίευση της προσφοράς κατά τρόπο που να επιτρέπει την αποφυγή στρεβλώσεων στις αγορές των τίτλων της υπό εξαγορά εταιρείας ή του προσφέροντος.

2. Τα κράτη μέλη μεριμνούν για τη θέση σε ισχύ κανόνων για τη δημοσίευση όλων των απαιτούμενων πληροφοριών ή εγγράφων κατά τρόπο που να εξασφαλίζει ότι αυτές είναι άμεσα διαθέσιμες στα πρόσωπα στα οποία απευθύνεται η προσφορά.

Άρθρο 8

Υποχρεώσεις του διοικητικού ή διαχειριστικού οργάνου της υπό εξαγορά εταιρείας

Τα κράτη μέλη μεριμνούν για τη θέση σε ισχύ κανόνων που εξασφαλίζουν ότι:

α) αφού λάβει την πληροφορία για την προσφορά και μέχρι τη δημοσίευση του αποτελέσματός της, το διοικητικό ή διαχειριστικό όργανο της υπό εξαγορά εταιρείας αποφεύγει οιαδήποτε ενέργεια που θα μπορούσε να οδηγήσει σε ματαίωση της προσφοράς, και κυρίως την έκδοση μετοχών η οποία θα ήταν δυνατό να αποτελέσει μόνιμο εμπόδιο για την απόκτηση του ελέγχου στην υπό εξαγορά εταιρεία εκ μέρους του προσφέροντος, εκτός εάν έχει λάβει προηγουμένως άδεια για το σκοπό αυτό από τη γενική συνέλευση των μετόχων.

β) το διοικητικό ή διαχειριστικό όργανο της υπό εξαγορά εταιρείας συντάσσει και δημοσιεύει έγγραφο στο οποίο αναπτύσσει την άποψή του σχετικά με την προσφορά, καθώς και τους λόγους στους οποίους στηρίζεται η άποψη αυτή.

Άρθρο 9

Κανόνες που εφαρμόζονται κατά τη διαδικασία προσφοράς

Τα κράτη μέλη μεριμνούν για τη θέση σε ισχύ κανόνων που εφαρμόζονται κατά τη διαδικασία της προσφοράς, τουλάχιστον ως προς τα ακόλουθα θέματα:

α) ανάκληση ή ακύρωση της προσφοράς 7

β) αναθεώρηση της προσφοράς 7

γ) ανταγωνιστικές προσφορές 7

δ) δημοσίευση του αποτελέσματος της προσφοράς.

Άρθρο 10

Αναγκαστική προσφορά

1. Εάν ένα κράτος μέλος προβλέπει την αναγκαστική προσφορά ως μέσο προστασίας της μειοψηφίας, η προσφορά αυτή απευθύνεται σε όλους τους μετόχους για το σύνολο ή για ουσιαστικό μέρος των συμμετοχών τους και η προσφερόμενη τιμή εξασφαλίζει την προστασία των συμφερόντων τους.

2. Εάν η αναγκαστική προσφορά αφορά μέρος μόνον των τίτλων της υπό εξαγορά εταιρείας και οι μέτοχοι της επιθυμούν να πωλήσουν στον προσφέροντα περισσότερους τίτλους, εξασφαλίζεται ίση μεταχείριση των μετόχων κατ' αναλογία προς τους προσφερόμενους τίτλους.

Άρθρο 11

Μεταφορά της οδηγίας

1. Τα κράτη μέλη θέτουν σε ισχύ, πριν από την 1η Απριλίου 1998, τις αναγκαίες νομοθετικές, κανονιστικές και διοικητικές διατάξεις ή άλλους μηχανισμούς ή ρυθμίσεις για να συμμορφωθούν με την παρούσα οδηγία.

2. Τα κράτη μέλη ανακοινώνουν στην Επιτροπή τις διατάξεις ή άλλες ρυθμίσεις που αναφέρονται στην παράγραφο 1, οι οποίες πρέπει να περιέχουν παραπομπή στην παρούσα οδηγία.

Άρθρο 12

Αποδέκτες της οδηγίας

Η παρούσα οδηγία απευθύνεται στα κράτη μέλη.